นิกเกอิปิดร่วง 632.18 จุด เหตุราคาน้ำมัน-หุ้นจีนย่ำแย่
นิกเกอิปิดร่วง 632.18 จุด เหตุราคาน้ำมัน-หุ้นจีนย่ำแย่
20 ม.ค. 2559

ดัชนีนิกเกอิตลาดหุ้นโตเกียวปิดร่วงลงกว่า 600 จุดในวันนี้ โดยดัชนีนิกเกอิปิดร่วงลง 632.18 จุด หรือ -3.71% สู่ระดับ 16,416.19 จุด ซึ่งเป็นการร่วงลงหนักสุดในปีนี้โดยนิกเกอิดิ่งลงไปกว่า 3% ปิดที่ระดับต่ำสุดในรอบ 15 เดือน เนื่องจากราคาน้ำมันยังไม่มีแนวโน้มฟื้นตัวขึ้น และตลาดหุ้นจีนอ่อนแรงลงในวันนี้
ตลาดหุ้นโตเกียวทรุดฮวบลง โดยดัชนีนิกเกอิดิ่งลงไปกว่า 600 จุดในระหว่างวัน เนื่องจากนักลงทุนยังคงวิตกกังวลเกี่ยวกับการร่วงลงของราคาน้ำมันดิบ และเศรษฐกิจจีนที่ชะลอตัวลง
ราคาน้ำมันดิบร่วงลงสู่ระดับต่ำสุดในรอบ 12 ปีที่ 27.92 ดอลลาร์/บาร์เรลในช่วงสั้นๆ ในการซื้อขายที่ตลาดนิวยอร์กเมื่อคืนนี้ ซึ่งส่งผลให้เกิดความกังวลว่ากลุ่มประเทศผู้ผลิตน้ำมันอาจต้องเทขายหุ้นและสินทรัพย์ทางการเงินประเภทอื่นๆ เพื่อบรรเทาภาวะตึงตัวด้านการเงินของบริษัท
หุ้นที่เกี่ยวข้องกับทรัพยากรด้านน้ำมันร่วงลงตามราคาน้ำมันดิบ โดยหุ้นเจแปน ดริลลิง ร่วงลง 7.9% และหุ้นคอสโม เอเนอร์จี โฮลดิงส์ ดิ่งลง 7.4%